RA TAROGA NA ITABAGONE
Au sa Rawa ni Biubiu Mai Vale?
Na inaki taumada ni Kalou vei ira na itabagone mera na biuti tamadra kei tinadra nira sa uabula mera tauyavutaka na nodra vuvale. (Vakatekivu 2:23, 24; Marika 10:7, 8) Ia o na kila vakacava ni o sa rawa ni biubiu mai vale? Vakasamataka e tolu na taro qo.
Na cava na kena inaki?
Raica mada e vica na ituvaki qo. Tarogi iko, ‘Cava na inaki levu ni noqu via biubiu mai vale?’
Drovaka na leqa mai vale
Meu lewa ga na ka au via cakava
Mera taleitaki au kina na noqu itokani
Vukea na noqu itokani ni vinakata e dua me rau tiko vata
Veivuke ena vanua e vinakati kina na veivuke
Kila e levu na ka
Meu kua ni vakaogai rau noqu itubutubu
So tale
E sega ni ca na veika e vakatututaki qori. Na taro mo nanuma, cava na inaki ni nomu via biubiu? Kena ivakaraitaki, ke o biubiu ga ni o via drovaka na lawa e vale, o na sotava leqa!
O Danielle, e vulica e levu na ka ni biubiu mai nodratou ni se qai yabaki 20. E kaya: “Levu na ka eda na sega ni cakava rawa. Ni o tiko duadua, ena lewai iko na nomu cakacaka kei na ilavo lailai o rawata.” Me kua ni dua e vakatulewa ena vukumu mo biubiu totolo mai vale.
Au sa vakarautaki au?
Nomu biubiu mai vale e vaka ni o taubale duadua ena loma ni veikauloa. Vakacava o na via lako duadua ena dua na vanua, ni o sega mada ga ni kila na biri valelaca, vakawaqa buka, vakasaqa, se wilika na mape? Sega! Ia e levu na itabagone era kila sara vakalailai na cakacaka ni vale nira biubiu mai.
E kaya na Tui vuku o Solomoni ni “o koya e yalomatua e vakasamataka na nona ilakolako kece.” (Vosa Vakaibalebale 14:15) Mo kila ke o sa rawa ni biubiu mai vale, raica mada e vica na tikina qo:
Lewa vinaka nomu ilavo: E kaya o Serena, sa yabaki 19, “Au se sega ni tovolea na sausaumi. Au sega ni via biubiu mai vale, niu kila niu na lewa na vakavakayagataki ni noqu ilavo.” O na vakayagataka vakacava na nomu ilavo?
E kaya na iVolatabu: “Na tamata vuku e vakarorogo ena vulica e levu na ka.” (Vosa Vakaibalebale 1:5) Ena vinaka mo tarogi rau nomu itubutubu ena levu ni ilavo rau vakayagataka ena dua na macawa ena saumi rede, dinau ena baqe, isau ni kakana, na isau ni vakau motoka se so tale na sala ni veilakoyaki. Oti qai kerei rau me rau vukei iko ena sala mo maroroi ilavo kina kei na sausaumi.
Kila na cakacaka ni vale: E kaya o Brian, sa yabaki 17, ni sega ni via biubiu mai vale ni dredre me savata ga na nona isulu. O kila vakacava ni o sa rawa ni qaravi iko ga? Qo na vakatutu nei Aron, sa yabaki 20: “Saga ena dua na macawa mo vakatovotovotaka ni o sa tiko taudua. Kania ga na kakana o vakarautaka, o volia ga vakataki iko, o sauma ga ena nomu ilavo. Dara ga na isulu o savata, o yania. Samaka na lomanivale. Qara nomu ilakolako ena vanua o via lako kina, me kua ni dua e kauti iko se lai kauti iko mai.” Ni o muria na vakatutu qori ena yaga ena rua na sala: (1) O na kila kina eso na cakacaka yaga: (2) O na marautaka vakalevu na nodrau veiqaravi na nomu itubutubu.
Veimaliwai: O dau veimaliwai vinaka kei rau na nomu itubutubu kei ratou na tacimu? Ke sega, de o nanuma ni na rawarawa na bula ni drau tiko vata kei na nomu itokani. Rogoca mada na ka e kaya o Ivi sa yabaki 18: “Rau lai saumi vale na noqu itokani. Rau veitokani vinaka ni bera ni rau lai vale vata, ia e dredre me rau bula vata. E dua e maqosa, e dua tale e dau sakuca. Dua e dau vakabibitaka na veika vakayalo, dua tale e sega. E dredre dina!”
Na kena iwali? E kaya o Erin sa yabaki18: “O rawa ni vulica na veimaliwai ni o tiko e vale. O vulica na sala me wali kina na leqa kei na sala mo veiyaloni kina. Au raica ni o ira na biubiu mai vale nira sega ni veimaliwai vinaka kei na nodra itubutubu, e dau dredre mera walia na leqa.”
Noqu ituvatuva vakayalo: Era biubiu eso nira via drovaka na ituvatuva vakayalo mai vale. Eso tale era vakamuria vinaka na ituvatuva ni vuli iVolatabu kei na sokalou, sega ni dede era vakaitovotaka na itovo ca. Na cava mo cakava me kua kina ni ‘voca nomu vakabauta’?
Me dua nomu ituvatuva ni vuli iVolatabu kei na sokalou qai dei kina. Vakacava mo vola na nomu ituvatuva ni vuli ena ivolanivula qai dei kina, me rau kua tale ni weroka na nomu itubutubu?
Au na tini i vei?
Vakacava, o biubiu mai vale ni o via drovaka na leqa se mo galala mai na nodrau lawa na nomu itubutubu? Ke vaka kina, o sa kauaitaka tiko ga na nomu biubiu, o sega ni kauaitaka na vanua o lakova. Qori e vaka ni o draiva o qai raica tiko ga na iloilo lailai ni motoka, o kauaitaka tiko ga na vanua o sa biuta mai, o sega kauaitaka na nomu gaunisala. Ka ni vuli? Kua ni kauaitaka tiko ga nomu biubiu mai vale, mo kauaitaka ga na nomu isausau.
Se mani cava na nomu isausau, mo vakasamataka vakavinaka. E kaya na iVolatabu: “Na lalawa ni tamata gumatua ena tini vinaka ga, ia o ira kece era vakusakusa era na dravudravua.” (Vosa Vakaibalebale 21:5) Rogoca nodrau ivakasala na nomu itubutubu. (Vosa Vakaibalebale 23:22) Masulaka. Vakasamataka na vakavuvuli vakaivolatabu sa cavuti oti.
Kua ni taroga Au sa rawa ni biubiu mai vale? Ia mo taroga ga Au sa rawa ni qarava na noqu vuvale? Ke o vakaiotaka na ikarua ni taro, o sa rawa ni qaravi iko.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn